Kinders weet nie ouers lê dood in huis | Netwerk24
Deur Jeanelle Greyling 23 Desember 2017 22:13
Die lyke van 'n man en vrou is Saterdagoggend in hul slaapkamer in die Makhado-distrik naby Thohoyandou in Limpopo gevind.
"Die kinders het glo Vrydagaand 'n geluid uit hul ouers se kamer gehoor, maar het niks vreemds vermoed nie," sê die polisie in 'n verklaring.
Die ouers het die oggend nie uit hul kamer gekom nie. Die deur was gesluit en die kinders kon hulle nie bereik nie. Hulle het om hulp geroep.
"Die deur is oopgedwing en die paartjie is dood gevind."
Die 40-jarige man het in 'n plas bloed gelê met 'n koeëlwond aan sy kop en 'n vuurwapen in sy hand.
Die vrou (34) wat langs hom gelê het, is in die bolyf geskiet.
"Die motief vir die voorval is nie in die stadium bekend nie, maar huishoudelike geweld kan nie uitgesluit word nie.
"Die polisie het sedertdien moordsake en geregtelike doodsondersoeke geopen, wat steeds ondersoek word."
Die polisie sê hy veroordeel huishoudelike geweld, wat luidens die verklaring algemeen in dié provinsie is.
Mense wat hulle in konfliksituasies bevind, kan gewelddadige voorvalle voorkom deur professionele hulp by die naaste owerheid te kry.